דליה שיינדלין

דליה שיינדלין (באנגלית: Dahlia Scheindlin; נולדה ב-26 באפריל 1972) היא יועצת פוליטית, עורכת סקרי דעת קהל, עיתונאית ומחברת ספרי עיון אמריקאית-ישראלית.

 ביוגרפיה 
שיינדלין נולדה וגדלה בברוקלין בארצות הברית (1972). אימה, , היא שופטת פדרלית בדימוס (בארצות הברית), שהתפרסמה בזכות פסק דין משנת 2014 בו קבעה כי מדיניות ה"עצירה וחיפוש"  של המשטרה אינה חוקתית. אביה, ריימונד שיינדלין, הוא פרופסור אמריטוס בבית המדרש לרבנים.

שיינדלין למדה בתיכון מידווד בניו יורק, ב-1994 סיימה תואר ראשון בדתות השוואתיות מאוניברסיטת מקגיל, לאחר מכן השלימה תואר שני בתאולוגיה מאוניברסיטת הרווארד וב-2014 קיבלה תואר דוקטור במדע המדינה מאוניברסיטת תל אביב, על מחקרה שעסק במדינות לא מוכרות שצמחו מתוך סכסוכים אתנו-לאומיים.

 קריירה מקצועית 
שיינדלין החלה את דרכה המקצועית בשנת 1999. לאורך השנים, ייעצה בתשע מערכות בחירות כלליות בישראל וכן בקמפיינים פוליטיים וחברתיים ב-15 מדינות נוספות, ביניהן אוסטריה, איטליה, רומניה, בולגריה, יוון, קפריסין וסרביה. בין היתר, עבדה עבור ראש הממשלה אהוד ברק במהלך ועידת קמפ דייוויד בשנת 2000.

כסוקרת דעת קהל, שיינדלין מתמקדת בסכסוך הישראלי-פלסטיני, יחסי חוץ, דמוקרטיה וזכויות אדם. היא עורכת סקרים וניתוחים עבור ארגוני חברה אזרחית וצוותי חשיבה בישראל ובעולם, ומאז 2016 מובילה עם המרכז הפלסטיני לחקר מדיניות וסקרים (PSR), סדרת סקרים ארוכת טווח הבוחנת את עמדות הציבור הישראלי והפלסטיני בנוגע לסכסוך, שחשפה מגמת ירידה בתמיכה בפתרון שתי המדינות.

שיינדלין היא עמיתת מדיניות במכון "מיתווים" וב-The Century Foundation, ועמיתת מחקר במרכז תמי שטינמץ למחקרי שלום באוניברסיטת תל אביב, שבה גם לימדה בעבר. נוסף על כך, לימדה באוניברסיטת בן-גוריון בנגב, במכללה האקדמית עמק יזרעאל ובאוניברסיטת EMU בקפריסין. היא ממייסדי מגזין האינטרנט "+972", עמדה בראש "עמותת תשע-שבע-שתיים" המפעילה אותו ואת אתר "שיחה מקומית", וכותבת בו באופן קבוע. כמו כן, היא בעלת טור בעיתון "הארץ" ופרשנית לענייני חוץ ברשת BBC, ופרסמה מאמרים בעיתונים מובילים ברחבי העולם, בין היתר ב"ניו יורק טיימס", "הגרדיאן", "Foreign Affairs" ו"טיים מגזין".

 "העץ העקום של הדמוקרטיה בישראל" 
בשנת 2023 פרסמה שיינדלין את ספרה "The Crooked Timber of Democracy in Israel: Promise Unfulfilled". הספר מציג כרוניקה נרטיבית של הדמוקרטיה הישראלית, ושיינדלין מספקת ניתוח של אתגרי הדמוקרטיה הישראלית מראשיתה ועד למחאה נגד הרפורמה המשפטית.

 עמדותיה 
שיינדלין ידועה בעמדותיה הליברליות ותומכת בפתרון של קונפדרציה של שתי מדינות לסכסוך הישראלי-פלסטיני. היא מרבה להתבטא בנושאים של זכויות אדם, יחסי יהודים-ערבים וקידום שלום, ומדגישה כי התמיכה הפלסטינית בשימוש בכוח נוטה לרדת כאשר מתקיים תהליך שלום משמעותי. בנוסף היא טוענת כי על אף שהחברה הישראלית מפולגת, הימין מהווה את הרוב בקרב הציבור היהודי.

 חיים אישיים 
שיינדלין עלתה לישראל ב-1997, ומתגוררת מאז בתל אביב. היא חובבת ריצה והשתתפה במרוצים בארץ ובעולם.

 קישורים חיצוניים 



 ראיונות עם דליה שיינדלין בשירות הזרמת המדיה ספוטיפיי


 הערות שוליים 

קטגוריה:סגל הארץ
קטגוריה:ישראלים ילידי ארצות הברית
קטגוריה:ישראליות ילידות ארצות הברית
קטגוריה:בוגרי אוניברסיטת מקגיל
קטגוריה:בוגרות אוניברסיטת מקגיל
קטגוריה:מחברי ספרי עיון ישראלים
קטגוריה:מחברות ספרי עיון ישראליות
קטגוריה:בעלי תואר דוקטור מאוניברסיטת תל אביב
קטגוריה:בעלות תואר דוקטור מאוניברסיטת תל אביב
קטגוריה:תל אביב-יפו: אישים
קטגוריה:בוגרות אוניברסיטת תל אביב
קטגוריה:סגל אוניברסיטת תל אביב
קטגוריה:יועצים פוליטיים ישראלים
קטגוריה:עיתונאיות ישראליות
קטגוריה:עיתונאים ישראלים
קטגוריה:עיתונאים כותבי עברית
קטגוריה:בעלי טור ישראלים
קטגוריה:בעלות טור ישראליות
קטגוריה:פרשנים פוליטיים ישראלים
קטגוריה:עולים בשנות ה-1990
קטגוריה:עולות בשנות ה-1990
קטגוריה:מנכ"לי עמותות
קטגוריה:מנכ"ליות עמותות
קטגוריה:ישראלים שנולדו ב-1972
קטגוריה:ישראליות שנולדו ב-1972